järjestelmästä kasvihuonekaasupäästöjen seuraamiseksi ja niistä raportoimiseksi sekä muista ilmastonmuutosta koskevista tiedoista raportoimiseksi kansallisella ja unionin tasolla sekä päätöksen N:o 280/2004/EY kumoamisesta 21 päivänä toukokuuta 2013 annetulla Euroopan parlamentin ja neuvoston asetuksella (EU) N:o 525/2013 komissiolle siirretyn delegoitujen säädösten antamisvallan käyttämisestä

Seurantajärjestelmäasetusta on muutettu vuonna 2014 Kioton pöytäkirjan teknisen täytäntöönpanon osalta. Tämän muutoksen myötä komissiolle on lisäksi siirretty valta antaa delegoituja säädöksiä Kioton pöytäkirjan toisen velvoitekauden tekniseen täytäntöönpanoon unionissa liittyen, kuten seurantajärjestelmäasetuksen 10 artiklan 5 ja 6 kohdassa säädetään. Seurantajärjestelmäasetuksen 25 artiklan 2 a kohdan mukaisesti komissiolle on siirretty 10 artiklan 5 ja 6 kohdassa tarkoitettu valta siitä päivästä, jona unioni tekee Kioton pöytäkirjan Dohan muutoksen, Kioton pöytäkirjan toisen velvoitekauden mukaisten velvoitteiden täyttämiseksi myönnetyn lisäajan päättymiseen. Koska tämä valta on siirretty komissiolle tarkoin määrätyn ajanjakson ajaksi ilman jatkamismahdollisuutta eikä siihen viitata 25 artiklan 2 kohdassa, se ei kuulu tämän kertomuksen piiriin.

Seurantajärjestelmäasetuksen 6 artiklan 2 kohdassa siirretään komissiolle valta antaa delegoituja säädöksiä unionin inventaariojärjestelmän sisällöllisistä vaatimuksista Kioton pöytäkirjan sopimuspuolten kokouksena toimineen UNFCCC:n sopimuspuolten konferenssin päätöksen 19/CMP.1 mukaisten velvoitteiden täyttämiseksi. Kyseisessä päätöksessä vahvistetaan kansallisia järjestelmiä koskevat ohjeet, joita sopimuspuolten olisi sovellettava. Komissio antoi 12. maaliskuuta 2014 komission delegoidun asetuksen (EU) N:o 666/2014. Kyseisessä asetuksessa täsmennetään unionin inventaariojärjestelmää koskevat säännöt päätöksessä 19/CMP.1 edellytettyjen kansainvälisten velvoitteiden täyttämiseksi. Sillä varmistetaan näin ollen, että kasvihuonekaasupäästöistä raportoidaan UNFCCC:n sihteeristölle ajoissa, avoimesti, tarkasti, johdonmukaisesti, vertailun mahdollistavalla tavalla sekä kattavasti. Siinä määritellään säännöt, jotka liittyvät unionin inventaariojärjestelmää koskeviin vaatimuksiin, ja määritellään tarkemmin säännöt unionin kasvihuonekaasuinventaarion laatimiselle ja hallinnoinnille, mukaan lukien säännöt jäsenvaltioiden yhteistyöstä vuosittaisen raportointiprosessin sekä ilmastonmuutosta koskevan Yhdistyneiden kansakuntien puitesopimuksen (UNFCCC) tekemän inventaarioiden tarkastuksen aikana.

Seurantajärjestelmäasetuksen 7 artiklan 6 kohdan b alakohdassa siirretään komissiolle valta antaa delegoituja säädöksiä, joilla otetaan huomioon lämmitysvaikutuksissa ja kansainvälisesti hyväksytyissä inventaario-ohjeissa tapahtuneet muutokset niiden asiaa koskevien päätösten mukaisesti, joita UNFCCC:n, Kioton pöytäkirjan tai niistä johtuvien tai niitä seuraavien sopimusten elimet ovat tehneet. Komission delegoidussa asetuksessa (EU) N:o 666/2014 otetaan huomioon nämä muutokset ja annetaan säännöt lämmitysvaikutusarvoista sekä kansainvälisesti sovituista ohjeista, joita jäsenvaltioiden ja komission on käytettävä kasvihuonekaasuinventaarion määrittelemisessä ja sitä koskevassa raportoinnissa. Näin varmistetaan johdonmukaisuus UNFCCC:n ja Kioton pöytäkirjan mukaisten seuranta- ja raportointivaatimusten kanssa.

Komissio seuraa edelleen, tehdäänkö kansainvälisellä tasolla uusia päätöksiä, joiden vuoksi olisi tehtävä lisämuutoksia. Se pyrkii tarvittaessa antamaan delegoituja säädöksiä.

2.2 Seurantajärjestelmäasetuksen liitteet I ja III (7 artiklan 6 kohdan a alakohta)

Seurantajärjestelmäasetuksen 7 artiklan 6 kohdan a alakohdassa siirretään komissiolle valta lisätä aineita seurantajärjestelmäasetuksen liitteessä I olevaan kasvihuonekaasujen luetteloon tai poistaa niitä luettelosta tai lisätä seurantajärjestelmäasetuksen liitteeseen III indikaattoreita taikka poistaa tai muuttaa niitä niiden asiaa koskevien päätösten mukaisesti, joita UNFCCC:n, Kioton pöytäkirjan tai niistä johtuvien tai niitä seuraavien sopimusten elimet ovat tehneet. Komission mukaan UNFCCC:n tai Kioton pöytäkirjan elimet eivät ole tehneet sellaisia päätöksiä, joiden vuoksi komission olisi käytettävä tätä oikeusperustaa. Komissio ei ole tämän vuoksi vielä käyttänyt tätä valtaa. Komissio seuraa edelleen kansainvälisen tason kehitystä ja valmistelee tarvittaessa delegoituja säädöksiä asian tiimoilta.

2.3. Unionin rekisterin perustaminen (10 artiklan 4 kohta)

Komission asetuksella (EU) N:o 389/2013 perustetaan rekisterijärjestelmä, jolla varmistetaan unionin päästökauppajärjestelmän (EU ETS), Kioton pöytäkirjan ja taakanjakopäätöksen mukaisten tapahtuminen tarkka kirjanpito. Rekisteriasetuksen oikeusperusta on esitetty kolmessa säädöksessä: EU:n päästökauppajärjestelmää koskeva direktiivi (19 artikla), seurantajärjestelmäasetus (10 artiklan 4, 5 ja 6 kohta Kioton pöytäkirjan toisen velvoitekauden osalta) ja taakanjakopäätös (11 artiklan 3 kohta). Koska rekisteriasetus annettiin ennen seurantajärjestelmäasetuksen voimaantuloa, sen perustana on ollut seurantajärjestelmäasetuksen edeltäjä eli seurantajärjestelmästä tehty päätös (6 artiklan 1 kohta). Seurantajärjestelmäasetuksen 10 artiklan 4 kohdassa säädetään rekisteriasetuksen jatkuvasta oikeusperustasta Kioton pöytäkirjaan nähden. Komissio ei ole vielä antanut uutta delegoitua säädöstä seurantajärjestelmäasetuksen 10 artiklan 4 kohdan perusteella. Rekisteriasetuksen tarkistus on kuitenkin käynnissä, ja odotettavissa olevaan muutokseen tulee sisältymään Kioton pöytäkirjan ensimmäiseen velvoitekauteen liittyviä säännöksiä. Tätä oikeusperustaa on siis tarkoitus käyttää.

3. Päätelmät

Komissio on viimeksi kuluneiden viiden vuoden aikana antanut yhden delegoidun säädöksen unionin inventaariojärjestelmän sisällöllisistä vaatimuksista sekä lämmitysvaikutuksissa ja kansainvälisesti hyväksytyissä inventaario-ohjeissa tapahtuneiden muutosten huomioon ottamisesta. Komissio seuraa edelleen kansainvälisen tason kehitystä ja valmistelee tarvittaessa delegoituja säädöksiä johdonmukaisuuden varmistamiseksi. Komissio seuraa lisäksi edelleen annettujen delegoitujen asetusten täytäntöönpanoa ja säätää näihin sääntöihin tehtävistä muutoksista, jos käytännön kehitys sitä edellyttää.